《延平江上呈吴国华先生》
宋代·陈渊

青山如伟人，可望不可制。屹然瞰碧流，龙翔虎豹视。

春风何时来，草木舞深翠。禽鸟暖相依，飞鸣得真意。

谁言静无作，坐致无边利。愿言斩茅茨，结室傍荟蔚。

且要观此身，功业亦细事。

作者简介：（?—1145）宋南剑州沙县人，字知默，世称默堂先生。初名渐，字几叟。早年从学二程，后师杨时。时以其深识圣贤旨趣，妻以女。高宗绍兴五年，以廖刚等言，充枢密院编修官。七年以胡安国荐，赐进士出身。九年除监察御史，寻迁右正言，入对论恩惠太滥。言秦桧亲党郑亿年有从贼之丑，为桧所恶。主管台州崇道观。有《墨堂集》。